P. Paška, predseda NR SR: (2008-10-22):
Otváram rozpravu. Písomnú prihlášku nemám, preto sa pýtam kolegyne, kolegovia, kto má záujem vystúpiť v rozprave. Vyhlasujem rozpravu za skončenú. Pán navrhovateľ, chcete na záver vystúpiť? Nie. Pani spravodajkyňa, chcete na záver vystúpiť? Nie. Prerušujem rokovanie o tomto bode programu. A budeme pokračovať prvým čítaním o vládnom návrhu zákona, ktorým sa mení a dopĺňa zákon č. 301/2005 Z. z. Trestný poriadok v znení neskorších predpisov . Je to tlač 793 a pridelenie výborom je v mojom rozhodnutí pod číslom 799. Pán podpredseda vlády a minister spravodlivosti Štefan Harabin uvedie návrh zákona. Š. Harabin, podpredseda vlády a minister spravodlivosti SR: Vážený pán predseda Národnej rady Slovenskej republiky, vážené dámy, vážení páni poslanci, ministerstvom spravodlivosti bol do legislatívneho procesu predložený návrh rozsiahlej novelizácie Trestného poriadku reagujúci na podnety praxe orgánov činných v trestnom konaní a súdov. Rokovanie o návrhu predloženého v rámci realizácie Plánu legislatívnych úloh bolo 9. apríla 2008 vo vláde prerušené z dôvodu prebiehajúceho konania na Ústavnom súde o návrhu skupiny poslancov o neústavnosti Špeciálneho súdu, teda prerušené vo vláde vzhľadom na ten návrh skupiny poslancov na Ústavnom súde. Je však namieste predložiť aj mimo Plánu legislatívnych úloh vlády návrh na zmenu a doplnenie Trestného poriadku, ktorá pokrýva oblasť úpravy zabezpečenia osoby obvinenej pre účely trestného konania väzbou. Dôvodom je okolnosť, že po prijatí rekodifikácie trestno-procesnej úpravy priniesla aplikačná prax aj problémy súvisiace s nesúladom zákona s ústavou a Dohovorom o ochrane ľudských práv a základných slobôd. Tieto problémy sa postupne preniesli i do obsahu nálezov Ústavného súdu a sú predmetom kritiky odborných autorít v právnickej literatúre. V dôsledku marenia účelu niektorých trestných konaní, a táto situácia sa opakuje, sú však i predmetom kritiky najširšej verejnosti. Ide najmä o potrebu zabezpečenia rozhodnutia o ďalšom trvaní väzby súdom konajúcom vo veci po podaní obžaloby alebo návrhu na schválenie dohody o vine a treste ešte skôr, než uplynie lehota, ktorá by bola základnou alebo predĺženou lehotou väzby v prípravnom konaní, ale aj o riešenie ďalších ústavne nekonformných ustanovení doterajšej úpravy tak, ako sa to popisuje v dôvodovej správe. Ide tu presne o túto situáciu, že dôjde na súd spis alebo obžaloba a posledný deň lehoty je potrebné rozhodnúť zároveň o trvaní alebo netrvaní väzby a spis môže mať 5 000 strán. Tak je logické, že sudca za 1 deň nemôže preštudovať 5 000 strán a rozhodnúť o tom, či väzba trvá alebo netrvá zo zákonných dôvodov. Takže toto je kardinálna potreba, riešiť to okamžite. Popritom sa navrhujú upraviť ďalšie aplikačnou praxou zistené nedostatky ustanovení o väzbe. Úpravu tejto problematiky je potrebné predložiť do legislatívneho procesu ako celok, keďže ide o komplex ustanovení, ktoré na seba navzájom nadväzujú a dopĺňajú sa. Aktuálny vývoj ukazuje i naliehavú potrebu doplniť úpravu ustanovení týkajúcich sa ochranného liečenia a zabezpečovania osôb pre potreby rozhodovania o tomto liečení a na účel výkonu liečenia v zdravotníckom ústavnom zariadení. Aj tu je potrebné zabrániť excesom spojeným nielen s negovaním výsledkov už vykonaného liečenia, ale i s možnými následkami spojenými s násilným konaním neliečených osôb alebo osôb, u ktorých sa ústavné liečenie napriek súdnemu rozhodnutiu o jeho pokračovaní prerušilo. V konečnom dôsledku na základe aktuálnych zistení o stave, vývoji a podmienkach v rozhodovacej praxi súdu v trestných veciach je potrebné zmenou pravidiel o zápisnici, najmä o hlavnom pojednávaní a verejnom zasadnutí v súdnom konaní, zabezpečiť, aby pozitíva rekodifikácie trestných kódexov v oblasti vybavenia časti vecí tzv. odklonmi a skrátenými formami konania neboli eliminované súčasnou úpravou, resp. nevytvorením adekvátnych faktických podmienok na jej efektívnu aplikáciu. Ide o používanie záznamových zariadení, ktorých niektoré funkcie sa po uvedení do praxe od roku 2006 ukázali ako nedostatočné, ale najmä o nedostatok administratívnych kapacít na vyhotovovanie prepisov nahrávok, čo spôsobuje prieťahy v prvostupňovom i v opravnom konaní. Vážené panie poslankyne, páni poslanci, dovoľujem si vás požiadať o podporu tohto vládneho návrhu zákona. Ďakujem za pozornosť.